Bodil Kornbek (KD), 2004-12-16:
Jeg vil gerne sige tak til dem, der har rejst denne forespørgselsdebat.
Der er jo ikke noget som Danmarks Radio.
Ét er jo helt sikkert, nemlig at vi alle sammen siger: Det er en meget vigtig kulturinstitution.
Så der er masser af holdninger, og der er måske også nogle følelser forbundet med det her emne.
Kristendemokraterne finder det beklageligt, at man har kunnet konstatere, at medlemmer i Danmarks Radios bestyrelse ikke har formået at se ud over egne partipolitiske interesser i varetagelsen af en fælles dansk public service-interesse.
Der er ligesom blevet skabt et politisk klima, hvor bestyrelsesmedlemmer i deres kritik af Danmarks Radios dækning af Irakkrigen eller af programmer har været med til at sætte Danmarks Radios uafhængighed under pres.
Der har også været tilfælde, hvor journalisters navne er blevet kastet ud i medierne og blevet hevet igennem dér.
Det er ikke en gavnlig udvikling for Danmarks Radio som en vigtig kulturinstitution, hvilket vi jo alle sammen er enige om den er.
Jeg mener ikke, at Danmarks Radio skal være en politisk kampplads.
Det er jo ikke kun i generaldirektørens interesse at sikre den redaktionelle uafhængighed for netop en af Danmarks mest toneangivende kulturinstitutioner, det er vel forhåbentlig i vores alles interesse.
Derfor har Kristendemokraterne også den tilgang til bestyrelsesmedlemmer, at de i hvert fald må have et ønske om at sikre og fremme Danmarks Radio som en uafhængig institution og sikre redaktionel og journalistisk frihed i fremtiden.
Jeg tror, det er vigtigt, at vi har en faglig og saglig tilgang til det at være bestyrelsesmedlem i Danmarks Radio.
Jeg tror, det var hr. Naser Khader, der var inde på, at der selvfølgelig skulle være nogle rammer.
Ja, der er jo en lovgivning, og der er jo også nogle public service-forpligtelser, som man selvfølgelig skal agere inden for.
Jeg mener også, at en public service-institution jo kun kan overleve som dagsordensættende kvalitetsinstitution, hvis vi sikrer ikke alene et bredt udbud af programtyper, men også at den som alle andre uafhængige medier sikres – som jeg også sagde tidligere – en redaktionel frihed.
Jeg hører sådan set også, at det er det, de fleste ordførere absolut giver udtryk for.
Når man så ser tilbage på den uro, der har været, er det klart, at man må stille sig selv nogle spørgsmål, f.eks.: Kan en professionel bestyrelse varetage og håndtere public service og de fremtidige udfordringer for Danmarks Radio bedre end en eller anden politisk sammensat bestyrelse?
Hvad er det for nogle kvalifikationer, den skal have, hvilke kompetencer er det, vi gerne så at der var i en sådan bestyrelse?
Der er utrolig mange spørgsmål, som jeg synes man bør stille, og som vi bør forsøge at besvare – også her – og hvor vi må være åbne over for det arbejde, der sådan set ligger i det.
Jeg har ikke nogen færdige svar.
Jeg synes, det er fint, at ministeren siger, at der er sat en undersøgelse i gang om, hvad man har gjort andre steder, og hvordan det ser ud der, og at vi på baggrund af noget viden faktisk sætter os ned og diskuterer nogle af de her ting: Hvordan vil vi gerne have det ser ud i fremtiden, så vi samtidig får en uafhængighed og en journalistisk frihed?
Jeg vil lige kommentere den vedtagelse, der er fremsat af hr. Aage Frandsen, fru Mette Frederiksen, hr. Naser Khader og hr. Søren Søndergaard: Når jeg ikke stemmer for den, skyldes det bl.a., at der i en af pindene står, at bestyrelsesmedlemmer ikke samtidig må være folketingseller europa-parlamentsmedlemmer eller være kandidater hertil.
Jeg ved ikke, om man er diskvalificeret, fordi man er kandidat ved et folketingsvalg – ikke nødvendigvis.
Jeg er slet ikke afklaret med hensyn til, om det skal være et krav, man skal stille.
Jeg synes, det er fint, at man vil sikre Danmarks Radios uafhængighed som kulturinstitution og public service-institution.
Jeg er enig i, at bestyrelsens ansvar skal fastlægges sådan, at der ikke er mulighed for indblanding i Danmarks Radios programvirksomhed.
Men jeg tror, når vi taler om bestyrelsen og dens sammensætning og udpegning, at vi dér skal give os tid til at finde en form, om end det sikkert bliver svært og med mange diskussioner.
Det er i hvert fald vigtigt, at vi tager dem, og at vi er åbne over for at se, hvilke muligheder der er, så vi sikrer det, som vi alle sammen synes er vigtigt, nemlig en stærk, uafhængig dansk public service-station.